Transgaz a afişat un profit net de 241,94 milioane de lei după primul trimestru al acestui an, în creştere cu 93% faţă de acelaşi trimestru al anului trecut, potrivit Rezultatelor financiare trimestriale la 31 martie 2024, transmise miercuri Bursei de la Bucureşti.
„În trimestrul I 2024, veniturile din activitatea de exploatare înainte de activitatea de echilibrare şi de construcţii conform cu IFRIC12 sunt mai mari decât cele realizate la 31 martie 2023 cu 41%, înregistrând o creştere de 186.061 mii lei. Cheltuielile de exploatare înainte de echilibrare şi de activitatea de construcţii conform cu IFRIC12 cresc cu 17% faţă de 31 martie 2023, nivelul acestora fiind cu 59.419 mii lei mai mare. Comparativ cu realizările la 31 martie 2023, profitul brut realizat la 31 martie 2024 este mai mare cu 94%, respectiv cu 141.866 mii lei iar profitul net este mai mare cu 93%, respectiv cu 116.573 mii lei”, se arată în comunicatul grupului.
La nivel de grup, care include Vestmoldtransgaz SRL din Republica Moldova şi Eurotransgaz SRL, profitul net consemnat a fost de 262,86 milioane de lei în primele trei luni ale anului, în urcare cu 113% faţă de primul trimestru al anului trecut.
Potrivit comunicatului citat, variaţia indicatorilor economico-financiari consolidaţi la 31 martie 2024, comparativ cu cei realizaţi în perioada similară a anului 2023 este determinată în principal de variaţia indicatorilor economico-financiari individuali înregistraţi de SNTGN Transgaz SA la 31 martie 2024 comparativ cu cei realizaţi în perioada similară a anului 2023.
În perioada 1 ianuarie – 31 martie 2024, societatea Vestmoldtransgaz SRL a prestat servicii de livrare a gazului natural în valoare de 60,70 milioane de lei.
SNTGN Transgaz este unicul operator al Sistemului Naţional de Transport Gaze Naturale (SNT) care asigură transportul a peste 90% din gazul natural consumat în România.
Transgaz desfăşoară următoarele activităţi: transportul intern al gazelor naturale – activitate reglementată de monopol, cu tarife stabilite în baza metodologiei emise de Autoritatea Naţională de Reglementare în domeniul Energiei;transportul internaţional al gazelor naturale – activitate nereglementată realizată prin conducte de transport gaze naturale, cu tarife stabilite în conformitate cu contractele comerciale încheiate între părţi; dispecerizarea gazelor şi cercetarea şi proiectarea în domeniul transportului gazelor naturale.
În calitate de operator de sistem şi de transport gaze naturale certificat conform celui de-Al Treilea Pachet Energetic, din iulie 2010 Transgaz este membru ENTSOG (Reţeaua Europeană a Operatorilor de Transport şi de Sistem de Gaze Naturale), organizaţie în cadrul căreia compania cooperează cu toţi operatorii europeni ai sistemelor de transport gaze naturale.